Thorstein Thomsen

Min skaldede morfars
GODNATHISTORIER

Illustreret af Lea Letén

Serien HØJTLÆSEHESTEN er beregnet til børn fra 5-11 år, som endnu ikke selv kan læse, eller som bare holder af at få en længere kapitelhistorie læst op.

Bøgerne i serien er rigt illustreret. Det er vigtigt for netop denne aldersgruppe, at historien understøttes af illustrationer, så børnenes opmærksomhed fastholdes, samtidig med at deres fantasi og forestillingsevne stimuleres. Børnene får således lettere ved at koncentrere sig om højtlæsningsoplevelsen.

Højtlæsning øger lysten til selv at kaste sig over læsning, skærper koncentrationen og skaber nærhed og rum for samtale mellem oplæseren og de lyttende børn. Det forholdsvis store format tillader flere børn at se og lytte med, og det robuste papir er valgt, så bogen kan gå igennem mange hænder og blive kigget i igen og igen.

Tekst og tema er tilrettet målgruppen, så historierne er skrevet i umiddelbart og tilgængeligt sprog – og den åbne, letlæste typografi gør det muligt for målgruppen at genkende bogstaver og ord i teksten, så den selv får mulighed for at forsøge sig med læsning.

KAPITEL 1

Min mormor og morfar

Da jeg var dreng, boede jeg alene med min mor i en treværelses lejlighed i Lyngby. Hvis jeg gik ud i gården over græsplænen forbi tørrestativerne og ned gennem en kælder, så kom jeg op i min mormors og morfars opgang. De boede på første sal i en lejlighed, der var magen til min mors og min, bortset fra alle møblerne selvfølgelig.

Jeg var syv år, da jeg begyndte i skolen. Da havde jeg allerede haft min egen nøgle længe.

Når jeg kom hjem ved et-tiden, låste jeg mig ind i min egen lejlighed. Der var altid tomt, for min mor var på arbejde.

Nogle gange løb jeg ud og legede med de andre børn i gården, men hvis det regnede, og hvis jeg syntes, der var for stille i min egen lejlighed, så gik jeg over og ringede på hos min mormor og morfar. Min mormor var altid hjemme, og hvis jeg blev der til klokken halv fem, kom min morfar hjem fra arbejde.

Nogle gange sov jeg ovre hos dem, mest om lørdagen, når min mor skulle ud at danse. Hun elskede at danse.

En lørdag aften lige inden juleferien skulle min mor ud at danse, og jeg skulle sove hos min mormor og morfar. Min mor pakkede min pude, min tandbørste og min pyjamas ned i en taske, og så gik vi med hinanden i hånden gennem sneen over græsplænen. Hun bar tasken, og jeg havde min bamse under armen.

Min mor afleverede mig, og jeg skyndte mig ud i køkkenet, hvor jeg stillede mig op på en skammel ved vinduet. Min mormor stillede sig ved siden af. Herfra kunne vi se min mor gå over vejen og hen ad fortovet, indtil hun forsvandt bag den røde bygning.

”Så,” sagde jeg og så på den tomme vej. ”Så er hun væk.”

”Nej,” sagde min mormor. ”Hun er ikke væk.”

”Nej, hun går ned mod stationen, og om lidt står hun på perronen, og så kommer toget og henter hende.”

”Ja,” sagde min mormor. ”Og vi skal have frikadeller.”

”Jaaaa.”

Efter vi havde spist aftensmad, gik min mormor ud og vaskede op, og min morfar satte sig ind i stuen i sin brune lænestol og tændte piben. Der var ikke tv dengang og heller ikke computer og mobiltelefon. Min mormor og morfar havde en radio, men den var sjældent tændt. Oppe hos dem var der altid stille på en hyggelig måde. Jeg satte mig i den høje sofa, trak benene op under mig, tog uldtæppet og puttede det om mig.

”Du, morfar?”

”Ja.”

”Hvorfor er du egentlig skaldet?”

Det var første gang, jeg spurgte ham om det, og det var et meget fornuftigt spørgsmål, for han var meget skaldet.

”Vil du høre en historie om, hvordan jeg blev skaldet?”

”Ja, fortæl en historie.”

Han bakkede lidt på sin pibe og sad sådan og tænkte sig lidt om. Så sagde han: ”Jo, nu skal du høre.”

KAPITEL 2

Træsaksen

”Da jeg var en ung mand og soldat, var jeg ude i en skov, der hedder Troldeskoven, og dér blev jeg fanget af en trold. Det var en stor skovtrold, meget større end mig. Han tog mig under armen og bar mig hjem til sin troldehøj. Herinde tog han sin træsaks frem.”

Jeg spurgte: ”En træsaks? Hvad er det for noget?”

”Det er en saks af træ. Sådan én som trolde bruger. Nåh. Så kom hans kone. Hun var lige så stor og lige så grim som ham. Hun holdt mig fast, mens han klippede håret af mig. Han kunne ikke rigtig få fat på det hår, der sad i nakken og lige over ørerne, for træsaksen var stor og ikke særlig skarp. Men det hår, der sad heroppe på hovedet, det fik han af.”

”Gjorde det ondt, morfar?”

”Ondt? Ha. Jeg var soldat. Jeg var ligeglad med, om det gjorde ondt.”

”Voksede det ikke ud igen?”

”Nej. Sådan er det med trolde og træsakse. Hvis en trold klipper håret af én med en træsaks, så vokser det ikke ud igen.”

”Hvorfor ikke?”

Han kneb læberne sammen og trak på skuldrene. ”Måske har det noget at gøre med at trolde klipper meget, meget hårdt. Jeg ved det ikke, men jeg ved, at håret aldrig kommer tilbage, når det er en trold, der klipper med en træsaks. Sådan er det bare.”

Jeg sagde: ”Men det er også meget godt at være skaldet, for så sparer man en masse penge til frisør.”

”Jo,” sagde han og bakkede lidt på sin pibe og pustede røgen op mod loftet. ”Jo, jo.”

Det var den allerførste godnathistorie, min morfar fortalte mig. Egentlig blev den fortalt lidt for tidligt, for jeg var ikke gået i seng endnu. Men det var tit dér i lænestolen, han fortalte sine godnathistorier.

Så kom min mormor ind i stuen. Vi sad og snakkede lidt, indtil jeg skulle ud og vaske hænder og børste tænder og skifte til pyjamas. Lidt senere lå jeg på briksen i soveværelset, hvor min mormor havde redt op til mig. Hun sagde godnat og sov godt. Den nat drømte jeg om en kæmpetrold med en træsaks, der løb rundt i skoven efter min morfar.

KAPITEL 3

Støvsugeren

Der gik et par dage. Så skulle min mor igen ud at danse. Vi gik sammen op til min mormor og morfar med mine soveting og min bamse, og min mor gik ned til stationen.

Da vi havde spist aftensmad, satte min morfar sig ind i den brune lænestol. Jeg satte mig i sofaen. Dengang vidste jeg ikke, hvor mange historier, der var i ham. Måske troede jeg, at der kun var en eneste, nemlig den om trolden og træsaksen. I hvert fald ville jeg gerne høre den igen, så jeg sagde: ”Du, morfar?”

”Ja.”

”Hvorfor er du egentlig skaldet?”

Han bakkede lidt på piben og nikkede. Og så skete der noget meget mærkeligt. Han fortalte en helt anden historie.

”Det skal jeg såmænd sige dig. Da jeg var ung, var jeg støvsugersælger. Jeg gik rundt og ringede på dørklokkerne, og når der var en dame, der åbnede døren, sagde jeg: ”Goddag, jeg hedder Einar. Jeg har en fantastisk støvsuger med, frue. En støvsuger, der støvsuger helt fantastisk. Den koster kun 300 kroner.”

Jeg spurgte: ”Var du ikke soldat?”

”Nej,” sagde han. ”Jeg var støvsugersælger.